MT Il-Ġurnal Uffiċjali tal-Unjoni Ewropea C 361/9

Konklużjonijiet tal-Kunsill tat-2 ta' Diċembru 2011 dwar l-identifikazzjoni bikrija u t-trattament ta' problemi ta' komunikazzjoni fit-tfal, inkluż l-użu ta' għodod tas-Saħħa elettronika u soluzzjonijiet innovattivi

2011/C 361/04

IL-KUNSILL TAL-UNJONI EWROPEA,

1. IFAKKAR li skont l-Artikolu 168 tat-Trattat dwar il-Funzjonament tal-Unjoni Ewropea, għandu jiġi żgurat livell għoli ta' protezzjoni tas-saħħa tal-bniedem fid-definizzjoni u l-implimentazzjoni tal-linji politiċi u l-attivitajiet kollha tal-Unjoni. L-azzjoni tal-Unjoni, li għandha tikkomplementa l-politika nazzjonali, għandha tkun diretta lejn it-titjib tas-saħħa pubblika, il-prevenzjoni tal-mard fiżiku u mentali, u l-eliminazzjoni tas-sorsi ta' periklu għas-saħħa fiżika u dik mentali. L-Unjoni u l-Istati Membri għandhom irawmu kooperazzjoni ma' pajjiżi terzi u mal-organizzazzjonijiet internazzjonali kompetenti fl-isfera tas-saħħa pubblika;

2. IFAKKAR li kull ċittadin tal-UE, u b'mod partikolari t-tfal, għandu jkollhom opportunitajiet indaqs biex jiżviluppaw. Dan għandu jsir billi l-għodod u l-proċeduri adatti għall-prevenzjoni, l-identifikazzjoni, it-trattament u l-monitoraġġ ta' problemi ta' saħħa jsiru aċċessibbli;

3. IFAKKAR li wieħed mill-objettivi strateġiċi tal-Istrateġija tal-UE dwar is-Saħħa għall-2008–2013 (1) huwa li jiġu appoġġati sistemi ta' saħħa dinamiċi u teknoloġiji ġodda, filwaqt li jirrikonoxxi li teknoloġiji ġodda jistgħu jtejbu l-prevenzjoni, id-dijanjosi u t-trattament ta' mard, jiffaċilitaw is-sigurtà tal-pazjent u jtejbu l-koordinazzjoni tas-sistemi tas-saħħa, l-użu ta' riżorsi u s-sostenibbiltà;

4. IFAKKAR il-konklużjonijiet tal-Kunsill dwar l-ekwità u s-saħħa f'kull politika: Solidarjetà fis-saħħa tat-8 ta' Ġunju 2010 (2) u l-konklużjonijiet tal-Kunsill dwar il-Kura tas-saħħa sikura u effiċjenti permezz tas-Saħħa elettronika tal-1 ta' Diċembru 2009 (3);

5. JILQA' l-konklużjonijiet tal-10 Kungress tal-Federazzjoni Ewropea tas-Soċjetajiet tal-Awdjoloġija (EFAS) (4) li sar mit-22 sal-25 ta' Ġunju 2011 f'Warsaw (il-Polonja) li jenfasizzaw il-kwistjoni tal-problema ta' komunikazzjoni fit-tfal u r-rwol tal-identifikazzjoni u l-intervent bikri kif ukoll dawk tal-Konferenza Ministerjali dwar is-Saħħa Elettronika li saret mill-10 sat-12 ta' Mejju 2011 f'Budapest (l-Ungerija) iddedikata għall-użu aħjar u aktar mifrux tas-Saħħa elettronika u t-telemediċina;

6. JINNOTA li hemm differenzi fis-saħħa fl-Istati Membri tal-UE u bejniethom li huma relatati ma' diversi fatturi, fosthom id-differenzi fl-edukazzjoni, is-sitwazzjoni soċjoekonomika, il-kondizzjonijiet tal-ħajja u tax-xogħol, l-imġieba relatata mas-saħħa u l-kura tas-saħħa;

7. JINNOTA li l-prevenzjoni, l-identifikazzjoni bikrija, il-monitoraġġ u s-sorveljanza attiva għandhom rwol sinifikanti biex iżommu l-bogħod l-iżvilupp ta' mard u problemi. Din hija kruċjali b'mod partikolari għat-tfal li l-istat tajjeb ta' saħħa tagħhom huwa fundamentali għall-iżvilupp sewwa tagħhom u jinfluwenza l-kwalità tal-ħajja u s-sitwazzjoni soċjali u ekonomika tagħhom fil-futur;

8. JINNOTA li l-komunikazzjoni hija ħila kumplessa tal-bniedem, li tgħaqqad flimkien elementi fiżiċi u mentali. Problema ta' komunikazzjoni tista' tiġi deskritta bħal nuqqas ta' smigħ, vista u diskors li jaffettwa l-abbiltà li tirċievi, tifhem, tipproduċi u tesprimi informazzjoni verbali u mhux verbali u grafika;

9. JISSOTTOLINJA li l-problemi ta' komunikazzjoni jirrappreżentaw kawża importanti ta' diżabbiltajiet fit-tul b'impatt kbir fit-tfulija. In-nuqqas ta' smigħ, vista u diskors jista' jaffettwa wieħed minn kull ħamest itfal fl-Unjoni Ewropea u jista' jibda fl-istadji l-aktar bikrija tal-ħajja u joħloq influwenza żvantaġġjuża għall-iżvilupp sewwa tal-persuni affettwati. Għalhekk, id-dewmien u l-problemi konjittivi li ma jiġux identifikati u trattati jpoġġu lit-tfal f'riskju bla bżonn ta' progress edukattiv, soċjali u ekonomiku insuffiċjenti matul ħajjithom;

10. JINNOTA li l-problemi ta' komunikazzjoni fit-tfal għandhom jiġu identifikati permezz ta' screening kmieni kemm jista' jkun. Id-dħul fl-iskola huwa l-aħħar mument biex tiġi identifikata l-problema sabiex jiġi evitat jew biex jitnaqqas l-impatt negattiv fuq l-iżvilupp tal-lingwa u dak konjittiv tat-tfal. Dan hu msaħħaħ mill-fatt li l-problemi fis-smigħ, il-vista u d-diskors huma raġunijiet sinifikanti għad-dewmien fit-tagħlim u għad-diffikultajiet fl-akkwist ta' ħiliet lingwistiċi, li huma kruċjali għat-tfal jekk huma għandhom jikkomunikaw b'mod effettiv;

11. IFAKKAR li hemm evidenza wiesgħa li l-prevenzjoni, l-identifikazzjoni bikrija, is-segwitu u l-intervent adatt biex ikunu ttrattati l-problemi ta' komunikazzjoni jistgħu jkunu effettivi ħafna fl-evitar jew it-tnaqqis tal-konsegwenzi ta' problemi bħal dawn. Skont il-WHO, nofs il-każijiet kollha ta' truxija jew nuqqas ta' smigħ jistgħu jiġu evitati permezz ta' prevenzjoni, dijanjosi u ġestjoni bikrija. Huma ta' importanza sinifikanti il-kuxjenza dwar il-problema, l-approċċi multidixxiplinari integrati u koordinati, li għandhom jiġu akkumpanjati minn involviment attiv tal-ġenituri matul il-proċess sħiħ tal-iżvilupp tat-tifel u fil-firxa tal-ambjenti tal-kura tas-saħħa u dawk edukattivi;

12. JINNOTA li l-espożizzjoni għal ħsejjes eċċessivi twassal għal żieda fil-prevalenza ta' telf ta' smigħ fit-tfal. Din tinkludi l-użu ħażin tat-tagħmir awdjoviżiv, kif konfermat mill-Kumitat Xjentifiku tal-UE dwar Riskji għas-Saħħa Emerġenti u dawk Identifikati Reċentement (5);

13. JISĦAQ li l-azzjonijiet attwali għall-prevenzjoni, l-identifikazzjoni, id-dijanjosi, it-trattament u l-monitoraġġ ta' problemi ta' komunikazzjoni fit-tfal għandhom jiġu adattati b'mod kontinwu ma' metodi li jwasslu għall-kosteffettività akbar;

14. JIKKONSIDRA li l-iscreening universali tas-smigħ, il-vista u d-diskors permezz ta' metodi bbażati fuq l-evidenza għandhom jiġu inklużi kmieni kemm ikun adatt fil-programmi tas-saħħa nazzjonali u/jew reġjonali u/jew lokali sabiex jikkontribwixxu għal ħolqien ta' opportunitajiet edukattivi, soċjali u ekonomiċi indaqs għat-tfal;

15. JIKKONSIDRA li s-Saħħa elettronika hija għodda importanti għat-titjib tal-kwalità tal-kura tas-saħħa. Is-Saħħa elettronika tista' żżid l-effettività u l-aċċessibbiltà tal-iscreening, id-dijanjosi u t-trattament fil-qasam tal-problemi ta' komunikazzjoni. Soluzzjonijiet innovattivi ta' dijanjosi u sistemi ta' ġestjoni tad-data jistgħu jintużaw fl-istadji kollha tal-identifikazzjoni u l-monitoraġġ tal-problemi ta' komunikazzjoni. L-introduzzjoni ta' servizzi tas-Saħħa elettronika tista' tiffaċilita l-analiżi u l-iskambju tad-data għal skopijiet xjentifiċi, epidemjoloġiċi u organizzattivi bejn l-Istati Membri. It-telemediċina tista' tkun għodda effettiva għall-prevenzjoni, l-edukazzjoni u t-taħriġ;

16. JIKKONSIDRA li l-azzjonijiet integrati u koordinati jistgħu jgħinu lill-Istati Membri jnaqqsu d-distakk fil-qasam tal-problemi ta' komunikazzjoni fit-tfal;

17. JISTIEDEN lill-Istati Membri biex: — ikomplu jagħtu prijorità għall-identifikazzjoni kmieni permezz tal-iscreening u s-segwitu għal problemi ta' smigħ, vista u diskors fit-tfal fil-linji politiċi u l-programmi tas-saħħa nazzjonali u/jew reġjonali u/jew loklali tagħhom, billi jikkonsidraw approċċ multidixxiplinarju, — jikkonsidraw li jippromwovu l-prevenzjoni ta' telf ta' smigħ fit-tfal kawża ta' ħsejjes, — isaħħu l-isforzi tagħhom biex ikabbru l-kuxjenza pubblika dwar il-problemi ta' komunikazzjoni fit-tfal, — isaħħu l-kooperazzjoni tagħhom fil-qasam tal-problemi ta' komunikazzjoni permezz tal-iskambju tal-informazzjoni, l-għarfien, l-esperjenzi u l-aħjar prattiki, inkluż l-użu tal-għodod tas-Saħħa elettronika u t-teknoloġiji innovattivi, sabiex jiksbu l-aktar soluzzjonijiet kosteffettivi, biex jiżguraw opportunitajiet indaqs għat-tfal u biex jissodisfaw il-ħtiġijiet individwali tal-pazjenti;

18. JISTIEDEN lill-Istati Membri u lill-Kummissjoni biex: — jikkonsidraw l-inklużjoni ta' kondizzjonijiet li jeħtieġu konċentrazzjoni partikolari ta' għarfien espert jew riżorsi fil-qasam tal-problemi ta' komunikazzjoni fit-tfal fil-proċess tal-ħidma li trid titwettaq fuq in-netwerks ta' referenza Ewropej (ERN), f'konformità mad-dispożizzjonijiet tad-Direttiva 2011/24/UE dwar l-applikazzjoni tad-drittijiet tal-pazjenti fil-qasam tal-kura tas-saħħa transkonfinali (6), — jippromwovu l-kooperazzjoni u l-kondiviżjoni tar-riżultati tar-riċerka, l-għarfien u l-evidenza relatati mal-problemi ta' komunikazzjoni u jagħtu konsiderazzjoni adatta lil dan is-suġġett fil-kuntest tal-inizjattivi tas-Saħħa elettronika attwali tal-Unjoni Ewropea inkluż in-netwerk tas-Saħħa elettronika kif previst fl-Artikolu 14 tad-Direttiva 2011/24/UE dwar l-applikazzjoni tad-drittijiet tal-pazjenti fil-qasam tal-kura tas-saħħa transkonfinali;

19. JISTIEDEN lill-Kummissjoni biex: — tisħaq fuq l-importanza tal-problemi ta' komunikazzjoni bħala fattur li jxekkel l-iżvilupp tal-bnedmin u tagħti l-attenzjoni adatta lil din il-kwistjoni fl-azzjoni futura tagħha, — tadotta kriterji u kondizzjonijiet għan-netwerks ta' referenza Ewropej sal-aħħar tal-2013 f'konformità mad-dispożizzjonijiet tad-Direttiva 2011/24/UE dwar l-applikazzjoni tad-drittijiet tal-pazjenti fil-qasam tal-kura tas-saħħa transkonfinali, b'kont meħud, fost l-oħrajn, tal-esperjenzi ta' kooperazzjoni fost iċ-ċentri speċjalizzati għat-trattament tal-problemi ta' komunikazzjoni.

(1) 14689/07 (COM(2007) 630 finali).

(2) 9947/10.

(3) ĠU C 302, 12.12.2009, p. 12.

(4) “Id-Dikjarazzjoni tal-Kunsens Ewropew dwar l-iscreening tas-Smigħ, il-Vista u d-Diskors fit-tfal fl-età ta' qabel l-iskola u tal-iskola”.

(5) EU SCENIHR: Potential health risks of exposure to noise from personal music players and mobile phones including a music playing function. Is-26 plenarja tat-23 ta' Settembru 2008.

(6) Direttiva 2011/24/UE tal-Parlament Ewropew u tal-Kunsill tad-9 ta’ Marzu 2011 dwar l-applikazzjoni tad-drittijiet tal-pazjenti fil-qasam tal-kura transkonfinali (ĠU L 88, 4.4.2011, p. 45).